หนุนทุกหน่วยบูรณาการแก้ปัญหาช้างป่าบุกรุก หลังประชาชนเดือดร้อน
นางสาวญาณธิชา บัวเผื่อน โฆษกคณะกรรมาธิการวิสามัญพิจารณาศึกษาและแก้ไขปัญหาช้างป่า สภาผู้แทนราษฎร ระบุว่าที่ผ่านปัญหาช้างป่าบุกรุกนั้นส่งผลกระทบทั้งทางร่างการและผลผลิตเสียหาย อนุกรรมาธิการมีการหารือถึงหลักเกณฑ์ในการเยียวยาประชาชนที่ได้รับผลกระทบให้มีความเหมาะสม โดยเบื้องต้นทางกรมป้องกันและบรรเทาสาธารณภัย (ปภ.) มีหลักเกณฑ์เยียวยา 1,690 บาทต่อไร่ แต่กรรมาธิการฯมองว่ายังไม่เป็นธรรมและในสถานการณ์ปัจจุบันนั้นยังไม่สอดคล้องกับความเป็นจริง ซึ่งทางอนุกรรมาธิการฯเห็นว่าควรจะใช้หลักเกณฑ์การเยียวยาของกรมชลประทานเป็นแนวทาง ซึ่งมองว่ามีความเหมาะสมและประชาชนมีความพึงพอใจ ซึ่งก็จะช่วยในการแก้ไขปัญหาและเยียวยาผลกระทบให้กับประชาชนในพื้นที่ ส่วนกรณีที่มีข่าวช้างป่าลงมาทำลายบ้านเรือนของประชาชนเสียหายนั้นในส่วนนี้จะเข้าเกณฑ์การเยียวยาของทางกรมป้องกันและบรรเทาสาธารณภัย(ปภ.)และการเยียวยาในส่วนของจังหวัดซึ่งมีหลักเกณฑ์อยู่แล้วนางสาวญาณธิชา ย้ำว่า การทำงานของกรรมาธิการฯมุ่งหวังในการแก้ปัญหาช้างป่าบุกรุกให้กับประชาชนได้มากที่สุด ทั้งในเรื่องของการจัดโซนนิ่งป้องกันคนออกจากช้าง แนวทางการกำหนดหลักเกณฑ์เยียวยาทั้งกรณีการเสียชีวิตและกรณีผลิตผลได้รับความเสียหาย เรื่องของการดำเนินการอาสาผลักดันช้าง ซึ่งอยากให้ทุกหน่วยงานให้ความสำคัญกับเรื่องนี้ โดยจากการศึกษาพบว่าปัญหาหลักคือ การขาดหน่วยงานในการแก้ปัญหาอย่างเป็นระบบที่ชัดเจน รวมทั้งในเรื่องของงบประมาณในการบริหารจัดการและสุดท้ายก็คือ เรื่องเกี่ยวกับข้อกฎหมายที่ต้องปรับปรุง จึงจำเป็นที่ทุกหน่วยงานต้องมีการบูรณาการในการทำงานร่วมกันเพราะผู้ที่ได้รับผลกระทบก็คือ ประชาชนในพื้นที่